Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 540/13/7710	Stará Ľubovňa, 20.2.2014
EEČ : 2-59-16-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Stará Ľubovňa
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
Spôsobenú škodu vo výške 50,-  € si poškodený   XXXXX, XXXXX, XXXXX voči obvinenému nenárokujú, nakoľko odcudzená vec im bola vrátená.

Podľa § 224 ods. 1 Trestného poriadku obvinený  XXXXX  zložil na verejnoprospešné účely sumu vo výške 15,- €, ktorú   určil štátu na peňažnú pomoc obetiam trestnej činnosti. 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou ORP-XXXXX
Obvinený ml.  XXXXX dňa 16.07.2013 okolo 09.30 hod.   cez chýbajúce oplotenie vošiel do areálu Poľnohospodárskeho družstva XXXXX v  XXXXXi okr. XXXXX, odkiaľ odcudzil 1 ks železnej zábrany zhotovenej zo železnej guľatiny o priemere 5 cm, čím spoločnosti XXXXX spôsobil škodu v sume 50,- € a činu sa dopustil napriek tomu, že rozhodnutím Obvodného úradu v XXXXX, odboru všeobecnej vnútornej správy  č. j. XXXXX z 08.06.2012, ktoré nadobudlo právoplatnosť 30.11.2012, bol postihnutý za priestupok proti majetku  podľa § 50 ods. 1 Zák. SNR č. 372/1990 Zb. o priestupkoch v znení neskorších predpisov, za čo mu bolo uložené pokarhanie. 

Odôvodnenie: 
	Uznesením povereného príslušníka PZ, Okresného riaditeľstva PZ v XXXXX, Obvodného oddelenia PZ XXXXX  sp. zn. ORP-XXXXX3 zo dňa 04.10.2013 bolo podľa § 199 ods. 1 Trestného poriadku začaté trestné stíhanie a zároveň podľa § 206 ods. 1 Trestného poriadku vznesené obvinenie XXXXX   pre prečin krádeže podľa § 212 ods. 2, písm. f/  Trestného zákona. 

	Uvedený prečin obvinený spáchal tak, že  Obvinený XXXXX dňa 16.07.2013 okolo 09.30 hod.   cez chýbajúce oplotenie vošiel do areálu Poľnohospodárskeho družstva XXXXX v  XXXXXi okr. XXXXX, odkiaľ odcudzil 1 ks železnej zábrany zhotovenej zo železnej guľatiny o priemere 5 cm, čím spoločnosti XXXXX spôsobil škodu v sume 50,- € a činu sa dopustil napriek tomu, že rozhodnutím Obvodného úradu v XXXXX odboru všeobecnej vnútornej správy  č. j. XXXXX143 z 08.06.2012, ktoré nadobudlo právoplatnosť 30.11.2012, bol postihnutý za priestupok proti majetku  podľa § 50 ods. 1 Zák. SNR č. 372/1990 Zb. o priestupkoch v znení neskorších predpisov, za čo mu bolo uložené pokarhanie. 

	Podľa ustanovenia § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 ods. 1 písm. g/ Trestného poriadku, prokurátor zastaví trestné stíhanie, ak sa schváli zmier medzi obvineným a poškodeným.

Podľa § 212 ods. 2 Trestného zákona možno za prečin krádeže uložiť trest odňatia slobody až na dva roky.
 
Po skončení vyšetrovania poverený príslušník PZ predložil na tunajšiu okresnú prokuratúru dňa  27.11.2013 vyšetrovací spis s návrhom na schválenie zmieru, s ktorým sa dozorujúci prokurátor stotožnil a po preskúmaní spisového materiálu udelil mediačnému a probačnému úradníkovi Okresného súdu XXXXX súhlas na vykonanie mediácie.

	Následne bola na okresnom súde vykonaná mediácia, počas ktorej obvinený, zákonný zástupca obvineného, obhajca obvineného, zástupca ÚPSVaR a poškodený po poučení o podstate mediácie dali súhlas k vykonaniu mediácie a vyjadrili súhlas s postupom podľa § 220 ods. 1 Trestného poriadku. Obvinený slobodne, vážne a určito vyhlásil, že spáchal skutok za ktorý je trestne stíhaný, svoje konanie oľutoval a dňa 29.01.2014 uzatvoril s poškodeným dohodu o uzatvorení zmieru. 

Z uzatvorenej dohody je zrejmé, že splnomocnený zástupca poškodeného - spoločnosti XXXXX XXXXX   , pri uzatváraní dohody vyhlásil, že voči obvinenému si neuplatňuje žiadnu škodu a súhlasí s  uzatvorením zmieru. 

Obvinený XXXXX   poukázal na verejnoprospešné účely sumu vo výške 15,- €, ktorú dňa 29.01.2014 zložil na účet Štátnej pokladnice č. účtu XXXXX . Obvinený neurčil za adresáta peňažnej sumy stanovenej pre všeobecne prospešné účely žiadnu organizáciu v zmysle § 224 ods. 1 Tr. por.. Z uvedeného dôvodu  suma 15,-  € patrí štátu na peňažnú pomoc obetiam trestnej činnosti .

Zo správy o výsledku mediácie zo dňa 18.02.2014, ako aj zo zápisnice o výsluchu obvineného vyplýva, že obvinený XXXXX     je študent, je nemajetný a žije v spoločnej domácnosti s rodičmi. Z miesta bydliska aj školou je hodnotený všeobecne, odbor sociálnej kurately ho vedie v evidencií detí s poruchami správania od r. 2012,  odborom všeobecnej vnútornej správy bol raz priestupkovo prejednávaný a podľa odpisu z registra trestov  doposiaľ nebol  súdne trestaný. 

Vzhľadom ku skutočnosti, že v tejto veci boli splnené všetky podmienky na postup podľa § 220 ods. 1 Trestného poriadku, bolo potrebné rozhodnúť tak, ako je to uvedené vo výrokovej časti tohto uznesenia, pričom suma, ktorá bola poukázaná na verejnoprospešné účely, je primeraná osobným a majetkovým pomerom obvineného, ako aj závažnosti spáchaného trestného činu.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Greculová
prokurátorka